b'\n_START_ARTICLE_\nSvetko Kobal\n_START_SECTION_\n\xc5\xbdivljenje in delo\n_START_PARAGRAPH_\nIzhaja iz znane lo\xc5\xa1ke dru\xc5\xbeine iz \xc5\xa0kofje Loke. Na za\xc4\x8detku 2. svetovne vojne se je takoj aktivno vklju\xc4\x8dil v narodnoosvobodilno borbo, decembra 1941 je organiziral uspe\xc5\xa1en napad na nem\xc5\xa1ke zapore na Lo\xc5\xa1kem gradu. Januarja 1942 je bil aretiran in bil zaprt v najhuj\xc5\xa1ih nem\xc5\xa1kih tabori\xc5\xa1\xc4\x8dih: Begunje, Auschwitz, Mauthausen idr. Bil je zadnji pre\xc5\xbeiveli mo\xc5\xa1ki v Sloveniji med tabori\xc5\xa1\xc4\x8dniki iz Mauthausna. Spomladi 1944 je pobegnil in se ponovno vklju\xc4\x8dil v partizanske enote._NEWLINE_Od leta 1954 do 1958 je bil predsednik skup\xc5\xa1\xc4\x8dine mestne ob\xc4\x8dine \xc5\xa0kofja Loka. V tem \xc4\x8dasu so bila ustanovljena mnoga lo\xc5\xa1ka podjetja: LTH, Tehnik, Termika, Jelovica idr., moderniziran je bil Lahov most pri \xc5\xa0e\xc5\xa1irju in most proti Trati. Odlo\xc4\x8dilno je podprl izid Lo\xc5\xa1kih razgledov. Kasneje je strokovno deloval na finan\xc4\x8dnem in gospodarskem podro\xc4\x8dju. Med drugim je bil od leta 1967 do 1970 republi\xc5\xa1ki sekretar za gospodarstvo, bil je prvi guverner Banke Slovenije (od leta 1972 do 1976)._NEWLINE_Ves \xc4\x8das je aktivno deloval tudi v Muzejskem dru\xc5\xa1tvu \xc5\xa0kofja Loka. V zadnjih letih je bil kljub visoki starosti predsednik nadzornega odbora in \xc4\x8dlan uredni\xc5\xa1kega odbora Lo\xc5\xa1kih razgledov, v zadnjem mandatu je bil \xc4\x8dlan \xc4\x8dastnega razsodi\xc5\xa1\xc4\x8da. Leta 1993 je bil imenovan za \xc4\x8dastnega \xc4\x8dlana._NEWLINE_Decembra 2006 mu je predsednik Republike Slovenije Janez Drnov\xc5\xa1ek podelil visoko dr\xc5\xbeavno odlikovanje zlati red za zasluge.'